## Pravilnik o načinu i mjestu provođenja psihosocijalnog tretmana

### NN 29/2005 (2.3.2005.), Pravilnik o načinu i mjestu provođenja psihosocijalnog tretmana

# ministarstvo zdravstva i socijalne skrbi

509

Na
temelju članka 9. stavka 3. Zakona o zaštiti od nasilja u obitelji (»Narodne
novine«, br. 116/03) ministar zdravstva i socijalne skrbi donosi

## PRAVILNIK

### O NAČINU I MJESTU PROVOĐENJA PSIHOSOCIJALNOG TRETMANA

I.
UVODNE ODREDBE

Članak
1.

Ovim se
Pravilnikom propisuje način i mjesto provođenja zaštitne mjere obveznoga
psihosocijalnog tretmana (u daljnjem tekstu: zaštitna mjera).

Članak
2.

Svrha
provođenja zaštitne mjere je sprječavanje daljnjeg nasilničkog ponašanja
postizanjem pozitivnih promjena u pona­šanju počinitelja nasilja u obitelji.
Cilj provođenja zaštitne mjere je potaknuti počinitelja nasilja u obitelji da
postane svjestan svog nasilnog ponašanja, prepozna svoju odgovornost te usvoji
obrasce nenasilnog ponašanja.

II.
MJESTO PROVOĐENJA ZAŠTITNE MJERE

Članak
3.

(1)
Zaštitna mjera provodi se u zdravstvenim ustanovama i u pravnim ili kod
fizičkih osoba s kojima je ministarstvo nadležno za poslove pravosuđa sklopilo
ugovor o međusobnim odnosima za pružanje ovih usluga (u daljnjem tekstu: pravne
ili fizičke osobe).

(2)
Zaštitna mjera provodi se u zdravstvenim ustanovama za one počinitelje nasilja
u obitelji koji imaju pozitivnu psihijatrijsku anamnezu, dok za ostale
počinitelje nasilja ovu mjeru mogu provoditi pravne ili fizičke osobe.

Članak
4.

(1)
Pravna osoba s kojom ministarstvo nadležno za poslove pravosuđa sklapa ugovor o
međusobnim odnosima za provođenje zaštitne mjere izvan zdravstvene ustanove
mora:

– raspolagati odgovarajućim prostorom (prostorija za individualni
i grupni rad, čekaonica i zaseban sanitarni čvor) koji mora udovoljavati
minimalnim sanitarno-tehničkim i higijenskim uvje­tima uz osiguran pristup
osobama s invaliditetom u kolicima,

– imati zaposlenog jednog ili više stručnih radnika
visoke stručne spreme (edukacijsko-rehabilitacijski fakultet, medicinski
fakultet, filozofski fakultet – odsjek za psihologiju ili studij socijalnog
rada) sa završenom dodatnom izobrazbom za rad s poči­niteljima nasilja u
obitelji i najmanje tri godine radnog iskustva u struci.

(2) Fizička osoba koja provodi zaštitnu mjeru mora:

– biti državljanin Republike Hrvatske,

– imati poslovnu sposobnost,

– imati radnu sposobnost,

– imati zdravstvenu sposobnost,

– imati položen stručni ispit,

– raspolagati odgovarajućim prostorom (prostorija za
individualni i grupni rad, čekaonica i zaseban sanitarni čvor) koji mora
udovoljavati minimalnim sanitarno-tehničkim i higijenskim uvje­tima uz osiguran
pristup osobama s invaliditetom u kolicima,

– imati visoku stručnu spremu (edukacijsko-rehabilitacijski
fakultet, medicinski fakultet, filozofski fakultet – odsjek za psihologiju ili
studij socijalnog rada) i završenu dodatnu izobrazbu za rad s počiniteljima
nasilja u obitelji i najmanje tri godine radnog iskustva u struci.

(3)
Zaštitnu mjeru ne može provoditi osoba protiv koje se vodi istražni ili kazneni
postupak ili je pravomoćno osuđena za kazneno djelo protiv života i tijela,
protiv dostojanstva osobe i morala, protiv braka, obitelji i mladeži te osoba
protiv koje se vodi ili je pravomoćno osuđena za prekršaj propisan Zakonom o
zaštiti od nasilja u obitelji.

Članak
5.

(1)
Pravna ili fizička osoba koja ispunjava uvjete iz članka 4. ovoga Pravilnika
obvezna je ishoditi odobrenje za provođenje zaštitne mjere izvan zdravstvene
ustanove.

(2)
Odobrenje iz stavka 1. ovoga članka rješenjem daje ministar nadležan za poslove
pravosuđa.

Članak
6.

Odobrenje
za provođenje zaštitne mjere pravnoj osobi prestaje:

1.
odjavom,

2.
odlukom ministarstva nadležnog za poslove pravosuđa ako ne ispunjava propisane
uvjete za provođenje zaštitne mjere.

Članak
7.

(1)
Odobrenje za provođenje zaštitne mjere fizičkoj osobi prestaje ako:

1.
umre,

2.
izgubi potpuno ili djelomično poslovnu sposobnost,

3.
zasnuje radni odnos,

4. bude
pravomoćnom sudskom presudom osuđena za kazneno djelo ili prekršaj iz  članka 4. ovoga Pravilnika, kao i kazneno
djelo učinjeno u toj djelatnosti ili u svezi s tom djelatnosti,

5.
izgubi zdravstvenu sposobnost,

6.
izgubi trajno radnu sposobnost,

7. ne
ispunjava propisane uvjete za provođenje zaštitne mjere,

8.
izgubi pravo raspolaganja prostorom.

(2)
Prestanak odobrenja za provođenje zaštitne mjere iz razloga navedenih u stavku
1. ovoga članka odlukom utvrđuje ministarstvo nadležno za poslove pravosuđa.

Članak
8.

Odlukom
ministarstva nadležnog za poslove pravosuđa utvr­đuje se prestanak odobrenja za
provođenje zaštitne mjere i u slučajevima:

– ako
se utvrdi da pravna ili fizička osoba koja provodi zaštitnu mjeru ne postupa
sukladno pravilima struke, što utvrđuje stručna osoba odgovarajućeg zanimanja
koju za to ovlasti ministarstvo nadležno za poslove pravosuđa,

– ako osoba kojoj je izdano odobrenje za obavljanje
poslova ne obavlja poslove osobno ili ako koristi rad drugih osoba suprotno
odobrenju,

– ako osoba kojoj je izdano odobrenje prestane s
radom bez dopuštenja nadležnog ministarstva.

Članak 9.

(1) U cilju donošenja mreže pravnih i fizičkih osoba
koje će provoditi mjeru obveznoga psihosocijalnog tretmana izvan zdravstvene
ustanove, kao i radi predlaganja sklapanja ugovora o me­đu­sobnim odnosima te
prijedloga za izdavanje odobrenja iz članka 5. ovoga Pravilnika ministar
nadležan za poslove pravo­suđa osnovat će stručno povjerenstvo.

(2)
Stručno povjerenstvo iz stavka 1. ovoga članka čini pet članova od kojih je
jedan predstavnik ministarstva nadležnog za poslove pravosuđa, dva predstavnika
ministarstva nadležnog za poslove zdravstva i socijalne skrbi i dva
predstavnika priznatih stručnjaka na području tretmana počinitelja nasilja.

(3)
Mrežu pravnih i fizičkih osoba ovlaštenih za provođenje zaštitne mjere donosi
ministar nadležan za poslove pravosuđa.

(4)
Mrežu iz stavka 3. ovoga članka te njene izmjene i dopune ministar nadležan za
poslove pravosuđa dostavit će prekr­šajnim sudovima u Republici Hrvatskoj.

III.
NAČIN PROVOĐENJA ZAŠTITNE MJERE

Članak
10.

(1)
Počinitelj nasilja, kojemu sud izrekne zaštitnu mjeru, obvezan je sudjelovati u
provođenju ove mjere.

(2)
Zaštitna mjera koja se provodi u okviru zdravstvene ustanove odvijat će se po
pravilima zdravstvene struke.

Članak
11.

(1) Pravna
ili fizička osoba zaštitnu mjeru provodi individualno i/ili grupno.

(2)
Pravna ili fizička osoba koja provodi ovu mjeru će, uz sudjelovanje
počinitelja, prije započinjanja tretmana, izraditi pisani plan postupanja.

(3)
Pisani plan postupanja sadrži način na koji će se mjera provoditi, obveze
počinitelja nasilja u obitelji kao i plan postupanja u kriznim situacijama.

Članak
12.

(1) S
pisanim planom postupanja iz članka 11. ovoga Pravil­nika mora biti upoznata
odrasla osoba – žrtva nasilja u obitelji, a dijete putem zakonskog zastupnika,
odnosno roditelja koji nije počinitelj nasilja u obitelji.

(2)
Žrtva nasilja u obitelji dobit će dio pisanog plana postupanja koji se odnosi
na postupanje u kriznim situacijama, kao što su mjesta na koja se može skloniti
i telefonski brojevi na kojima može zatražiti pomoć.

Članak
13.

Tijekom
provođenja zaštitne mjere žrtva nasilja u obitelji može biti uključena u
tretman, ukoliko na to pristane.

Članak
14.

Ako
počinitelj nasilja u obitelji ne dolazi redovito na tretman ili kad zdravstvena
ustanova, odnosno pravna ili fizička osoba koja provodi tretman procijeni da
unatoč redovitom dolaženju tretman neće dovesti do promjene u ponašanju
počinitelja, o tome će odmah izvijestiti sud koji je izrekao ovu mjeru radi
izricanja kazne iz članka 20. Zakona o zaštiti od nasilja u obitelji.

IV.
EVIDENCIJA I IZVJEŠĆIVANJE

Članak
15.

Ministarstvo
nadležno za poslove pravosuđa ustrojava, vodi i koristi sljedeće zbirke
podataka:

– o
pravnim i fizičkim osobama kojima je izdalo odobrenje za provođenje zaštitne
mjere,

– o
pravnim i fizičkim osobama s kojima je sklopljen ugovor o međusobnim odnosima
za provođenje zaštitne mjere,

– o
počiniteljima nasilja u obitelji kojima je izrečena zaštitna mjera.

Članak 16.

(1)
Pravna i fizička osoba, odnosno zdravstvena ustanova koja provodi zaštitnu
mjeru vodi evidenciju o osobama koje su joj upućene radi provođenja zaštitne
mjere i o osobama s uspješno provedenim tretmanom, i o tome jedan put godišnje,
do 30. sije­čnja za prethodnu godinu izvješćuju ministarstvo nadležno za po­slove
pravosuđa i Povjerenstvo iz članka 22. Zakona o zaštiti od nasilja u obitelji.

(2)
Sadržaj i oblik obrasca evidencija iz stavka 1. ovoga članka (obrazac TN 1)
tiskan je u prilogu ovoga Pravilnika i njegov je sastavni dio.

PRIJELAZNE
I ZAVRŠNE ODREDBE

Članak
17.

Ministar
nadležan za poslove pravosuđa osnovat će stručno povjerenstvo iz članka 9.
stavka 1. ovoga Pravilnika u roku 30 dana od dana stupanja na snagu ovoga
Pravilnika.

Članak
18.

Stručno
povjerenstvo iz članka 9. stavka 1. ovoga Pravilnika izradit će prijedlog mreže
pravnih i fizičkih osoba koje će provoditi mjeru obveznoga psihosocijalnog
tretmana izvan zdravstvene ustanove u roku tri mjeseca od dana osnivanja.

Članak
19.

Ovaj Pravilnik
stupa na snagu osmoga dana od dana objave u »Narodnim novinama«.

Klasa:
550-01/04-01/1893
Urbroj: 534-08-02-01/1-04-1
Zagreb, 18. veljače 2005.

Ministar
**doc. dr. sc. Neven Ljubičić**, v. r.

Obrazac TN 1

EVIDENCIJA
ZAŠTITNE MJERE OBVEZNOGA PSIHOSOCIJALNOG TRETMANA

1. ODLUKA SUDA

Naziv i sjedište suda koji
je izrekao mjeru: ––––––––––––––––––––

––––––––––––––––––––––––––––––––––––––––––––––––––––

Broj i datum
odluke: ––––––––––––––––––––––––––––––––––––

Trajanje mjere: ––––––––––––––––––––––––––––––––––––––––

Mjera je izrečena: prvi put DA NE

Ranija mjera: –––––––––––––––––––––––––––––––––––––––––

2. OSOBNI PODACI

Prezime iime: ––––––––––––––––––––––––––––––––––––––––

Ime oca: –––––––––– majke/djevojačko prezime/: ––––––––––––

Spol: –––––––––––––––––––––––––––––––––––––––––––––––

Datum i mjesto rođenja: –––––––––––––––––––––––––––––––––

Država rođenja: \_\_\_\_\_\_\_\_\_\_\_\_\_\_\_\_ državljanstvo: ––––––––––––

Zanimanje i školska sprema:       –––––––––––––––––––––––––––

Adresa stanovanja:  ––––––––––––––––––––––––––––––––––––

3. PODACI O TRETMANU

Datum početka tretmana: ––––––––––––––––––––––––––––––––

Datum završetka tretmana: –––––––––––––––––––––––––––––––

Tretman je prekinut, datum,
razlog: –––––––––––––––––––––––––

Tretman je doveo do pozitivnih promjena u ponašanju počinitelja: DA    NE

Pravilnik, NN 29/2005-509